title: REGULAMENTUL DE PUNERE ÎN APLICARE (UE) …/… AL COMISIEI de asigurare a bunei funcționări a registrului electronic al cotelor pentru introducerea pe piață a hidrofluorocarburilor

text:
               REGULAMENTUL DE PUNERE ÎN APLICARE (UE) …/… AL COMISIEI

               din 25.4.2019

               de asigurare a bunei funcționări a registrului electronic al cotelor pentru introducerea pe piață a hidrofluorocarburilor

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 517/2014 al Parlamentului European și al Consiliului din 16 aprilie 2014 privind gazele fluorurate cu efect de seră și de abrogare a Regulamentului (CE) nr. 842/2006
                  1
               , în special articolul 17 alineatul (2),

               întrucât:

               (1)Articolul 17 din Regulamentul (UE) nr. 517/2014 prevede crearea unui registru electronic central pentru gestionarea cotelor pentru introducerea pe piață a hidrofluorocarburilor și raportarea cu privire la aceasta, inclusiv a echipamentelor încărcate cu hidrofluorocarburi care sunt introduse pe piață („registrul”).

               (2)În conformitate cu Amendamentul de la Kigali la Protocolul de la Montreal privind substanțele care epuizează stratul de ozon
                  2
               , începând cu 1 ianuarie 2019, importurile și exporturile de cantități mari de hidrofluorocarburi intră sub incidența sistemului de acordare a licențelor prevăzut la articolul 4B din Protocolul de la Montreal. Înregistrarea valabilă a unei întreprinderi care acționează ca importator sau exportator, după caz, în registrul prevăzut de Regulamentul (UE) nr. 517/2014 este considerată a constitui o astfel de licență.

               (3)Pentru a se asigura buna funcționare a registrului, este important să se precizeze cerințele pentru întreprinderile a căror înregistrare este obligatorie. Printre aceste cerințe ar trebui să se numere, inter alia, obligația de a furniza informații cu privire la statutul financiar și juridic al întreprinderilor respective. Astfel de informații pot fi necesare pentru a se asigura o punere în aplicare eficientă a alocării cotelor, pentru a se evita denaturarea alocărilor de cote și pentru a se preveni eludarea cerințelor legislative și abuzurile cu privire la acestea.

               (4)Situația diferită a întreprinderilor care au mandatat un reprezentant unic în conformitate cu Regulamentul (UE) nr. 517/2014 ar trebui să se reflecte, de asemenea, în cerințele de înregistrare.

               (5)Pentru a permite ca mecanismul de cote pentru introducerea pe piață a hidrofluorocarburilor să fie pus în aplicare în mod eficient prin intermediul registrului, este important să se ofere garanții menite să asigure faptul că alocarea cotelor se desfășoară în mod legal și echitabil. Rolul registrului este de a facilita punerea în aplicare efectivă a mecanismului de cote. Prin urmare, registrul ar trebui să fie organizat și gestionat astfel încât să permită utilizarea sa ca instrument de evitare a oricărei eludări a cerințelor privind alocarea cotelor sau a oricărui abuz cu privire la aceasta. În special, în cazul în care același (aceiași) beneficiar(i) real(i) înregistrează mai multe întreprinderi în scopul de a beneficia de o alocare a cotelor mai mare decât cota destinată unei singure întreprinderi din cantitatea maximă de hidrofluorocarburi care poate fi introdusă pe piața Uniunii în conformitate cu articolul 15 alineatul (1) din Regulamentul (UE) nr. 517/2014, aceste întreprinderi înregistrate cu același (aceiași) beneficiar(i) real(i) ar trebui să fie considerate drept o întreprindere unică în scopul alocării cotelor prevăzute la articolul 16 alineatul (5) din regulament. Proprietatea efectivă poate fi legată de orice tip de entitate juridică, inclusiv, de exemplu, de întreprinderile mici și mijlocii.

               (6)Având în vedere legislațiile și normele naționale care reglementează înființarea și funcționarea întreprinderilor, Comisia are nevoie de asistență din partea statelor membre pentru a evalua exhaustivitatea și exactitatea informațiilor furnizate de întreprinderi în scopul înregistrării. Prin urmare, statele membre ar trebui să aibă obligația de a coopera și de a face schimb de informații cu Comisia, pentru a asigura buna funcționare a registrului.

               (7)Comisia trebuie să asigure faptul că datele cu caracter personal transmise în temeiul articolului 17 din Regulamentul (UE) nr. 517/2014 sunt prelucrate în conformitate cu Regulamentul (UE) 2018/1725 al Parlamentului European și al Consiliului
                  3
               .

               (8)Măsurile prevăzute în prezentul regulament sunt conforme cu avizul Comitetului înființat în baza articolului 24 alineatul (1) din Regulamentul (UE) nr. 517/2014,

               ADOPTĂ PREZENTUL REGULAMENT:

               Articolul 1

               Obiect

               Prezentul regulament stabilește cerințe generale și operaționale privind înregistrarea în registrul instituit în temeiul articolului 17 alineatul (1) din Regulamentul (UE) nr. 517/2014.

               Articolul 2

               Definiții

               „Beneficiar real” înseamnă un beneficiar, astfel cum este definit la articolul 3 punctul 6 din Directiva (UE) 2015/849 a Parlamentului European și a Consiliului
                  4
               .

               Articolul 3

                Cerințe privind informațiile pentru înregistrarea în registru

               1.Întreprinderile stabilite în Uniune furnizează Comisiei următoarele informații pentru a se înregistra în registru:

               (a)denumirea și forma juridică a întreprinderii, astfel cum figurează în documentele oficiale relevante, în conformitate cu legislația și practicile naționale;

               (b)adresa completă a întreprinderii, inclusiv numele străzii și numărul clădirii, codul poștal, numele orașului și al țării;

               (c)numărul de telefon al întreprinderii, inclusiv codul de apelare internațional;

               (d)numărul TVA al întreprinderii;

               (e)numărul de înregistrare și identificare a operatorilor economici (EORI) al întreprinderii, dacă este cazul;

               (f)numele complet al unei persoane de contact care îndeplinește condițiile de la punctele (i) și (ii) și o adresă electronică individuală utilizată în scopuri profesionale de persoana respectivă și care conține, în cazul în care este disponibilă, o legătură clară cu întreprinderea :

               (i)persoana este fie un beneficiar real al întreprinderii, fie un angajat al acesteia;

               (ii)persoana este autorizată să își îndeplinească toate obligațiile și să desfășoare toate activitățile relevante privind registrul, în numele întreprinderii, astfel încât acestea să devină obligatorii din punct de vedere juridic pentru întreprindere;

               (g)o descriere a activităților economice ale întreprinderii;

               (h) confirmarea scrisă a intenției întreprinderii de a se înscrie în registru, semnată de către un beneficiar real sau un angajat al întreprinderii care este autorizat să facă declarații obligatorii din punct de vedere juridic în numele întreprinderii;

               (i)detalii privind contul bancar al întreprinderii, validate prin intermediul unui document semnat de către un reprezentant al băncii sau, alternativ, un extras de cont oficial în original referitor la un cont bancar din Uniune utilizat de întreprindere pentru activitățile sale economice și care acoperă o perioadă din ultimele 3 luni.

               2.Întreprinderile stabilite în afara Uniunii care au mandatat un reprezentant unic, astfel cum se menționează la articolul 16 alineatul (5) din Regulamentul (UE) nr. 517/2014, furnizează Comisiei următoarele informații pentru a se înregistra în registru:

               (a) informațiile enumerate la alineatul (1) literele (a), (b) și (c), însă în ceea ce privește atât întreprinderea, cât și reprezentantul unic, însoțite, în ceea ce privește informațiile enumerate la litera (a), de un document oficial relevant, în care figurează denumirea și forma juridică în fiecare caz, împreună cu o traducere legalizată a documentului respectiv în limba engleză;

               (b) informațiile enumerate la alineatul (1) literele (d), (e) și (i), însă în ceea ce privește reprezentantul unic și nu întreprinderea;

               (c) numele complet al unei persoane de contact care îndeplinește condițiile de la punctele (i) și (ii) și o adresă electronică individuală utilizată în scopuri profesionale de persoana respectivă, care conține, în cazul în care este disponibilă, o legătură clară cu reprezentantul unic:

                (i)persoana este fie un beneficiar real al întreprinderii, fie un angajat al acesteia;

               (ii)persoana este autorizată să își îndeplinească toate obligațiile și să desfășoare toate activitățile relevante privind registrul, în numele întreprinderii și al reprezentantului unic, astfel încât acestea să devină obligatorii din punct de vedere juridic atât pentru întreprindere, cât și pentru reprezentantul unic;

               (d)o adresă electronică a reprezentantului unic;

               (e)o descriere a activităților economice ale întreprinderii;

               (f) confirmarea scrisă menționată la alineatul (1) litera (h), însă semnată și de către un beneficiar real sau un angajat al reprezentantului unic, care este autorizat să facă declarații obligatorii din punct de vedere juridic în numele reprezentantului unic.

               3.Pentru a fi eligibili pentru depunerea unei declarații în temeiul articolului 16 alineatul (2) sau al articolului 16 alineatul (4) din Regulamentul (UE) nr. 517/2014 pentru un anumit an, termenele de depunere și de completare a unei cereri de înregistrare în registru sunt cele specificate în avizul care trebuie emis de Comisie în temeiul articolului 16 alineatul (2) al treilea paragraf din regulamentul respectiv.

               4.Întreprinderile deja înregistrate înainte de intrarea în vigoare a prezentului regulament prezintă informațiile în temeiul alineatului (1) sau (2), după caz, în termen de 3 luni de la intrarea în vigoare a prezentului regulament, cu excepția cazului în care acestea au fost deja prezentate în registru.

               Articolul 4

               Cerințe privind informațiile suplimentare pentru înregistrarea în registru

               1.Comisia poate solicita unei întreprinderi să furnizeze informații cu privire la identitatea beneficiarului (beneficiarilor) real(i) al (ai) întreprinderii și, după caz, a reprezentantului unic al întreprinderii, inclusiv informații privind tipul de proprietate efectivă, precum și tipul și nivelul controlului pe care fiecare astfel de beneficiar are dreptul să îl exercite.

               2.De asemenea, în cazul în care acest lucru este justificat în urma unei evaluări preliminare a informațiilor furnizate în temeiul articolului 3 și, dacă este cazul, în temeiul alineatului (1) din prezentul articol, Comisia poate solicita întreprinderii să furnizeze următoarele informații:

               (a)informații suplimentare sau documente justificative care să ateste exactitatea și exhaustivitatea informațiilor furnizate în temeiul articolului 3 sau, după caz, al alineatului (1) din prezentul articol;

               (b)situațiile financiare ale întreprinderii din anul precedent sau, în cazul în care acestea nu sunt disponibile, dovada unor fonduri suficiente pentru desfășurarea activităților viitoare pentru care întreprinderea dorește să se înregistreze în registru;

               (c)planul de afaceri al întreprinderii pentru activitățile viitoare și o prezentare generală a activităților economice anterioare;

               (d)un document care să ateste structura de conducere a întreprinderii;

               (e)informații privind orice legături, cum ar fi legăturile juridice, economice sau fiscale, cu alte întreprinderi, sau beneficiarii reali ai altor întreprinderi, care au depus o cerere de înregistrare sau sunt deja înregistrate în registru.

               3.Comisia poate solicita, după caz, ca orice informație suplimentară sau document justificativ solicitat în conformitate cu alineatul (2) întreprinderilor care au mandatat un reprezentant unic să fie însoțit de o traducere legalizată în limba engleză.

               4.Întreprinderile transmit toate informațiile sau dovezile solicitate în temeiul prezentului articol în termen de 10 zile lucrătoare de la data cererii sau într-un termen mai îndelungat care ar putea fi convenit de Comisie în urma unei cereri justificate în mod corespunzător din partea întreprinderii privind o prelungire a termenului.

               Articolul 5

               Obligația de actualizare a informațiilor

               Întreprinderile înregistrate în registru se asigură că informațiile furnizate de acestea sau în numele lor în temeiul prezentului regulament sunt actualizate și furnizează Comisiei informațiile actualizate de îndată ce aceste informații se schimbă sau nu mai sunt complete sau exacte.

               Articolul 6

               Refuzul, suspendarea și anularea înregistrărilor

               1.Comisia poate refuza să înregistreze o întreprindere în registru sau poate suspenda înregistrarea unei întreprinderi dacă nu sunt respectate cerințele prezentului regulament în ceea ce privește respectiva întreprindere sau în cazul în care orice informații sau dovezi furnizate în temeiul prezentului regulament de către întreprindere sau în numele acesteia sunt inexacte sau incomplete. Întreprinderea în cauză și autoritatea competentă din statul membru relevant sunt informate, prin intermediul registrului, cu privire la motivele refuzului sau ale suspendării înregistrării.

               2.În cazul în care înregistrarea unei întreprinderi este suspendată în temeiul alineatului (1), Comisia anulează suspendarea și restabilește înregistrarea în cazul în care cerințele prezentului regulament în ceea ce privește întreprinderea sunt ulterior respectate sau, după caz, informațiile sau dovezile furnizate în temeiul prezentului regulament de către întreprindere sau în numele acesteia sunt actualizate ulterior, astfel încât să fie exacte și complete.

               3.Comisia anulează înregistrarea întreprinderilor în cazurile în care se furnizează informații false în mod deliberat sau în cazul în care o întreprindere, în urma suspendării, nu furnizează în mod repetat informațiile necesare sau nu își actualizează în mod repetat informațiile în temeiul prezentului regulament. Întreprinderea în cauză și autoritatea competentă din statul membru relevant sunt informate, prin intermediul registrului, cu privire la motivele anulării înregistrării.

               Articolul 7

               Întreprinderi cu același (aceiași) beneficiar(i) real(i)

               1.În scopul alocării cotelor pentru introducerea pe piață a hidrofluorocarburilor în temeiul articolului 16 alineatul (5) din Regulamentul (UE) nr. 517/2014, toate întreprinderile care au același (aceiași) beneficiar(i) real(i) sunt considerate ca fiind un declarant unic în conformitate cu articolul 16 alineatele (2) și (4) din regulament. Declarantul unic este întreprinderea care a fost prima înregistrată sau, după caz, o altă întreprindere înregistrată, indicată de către beneficiarul real. În scopul recalculării valorilor de referință în temeiul articolului 16 alineatul (3) din Regulamentul (UE) nr. 517/2014, toate întreprinderile cu același (aceiași) beneficiar(i) real(i) sunt considerate ca fiind un importator sau producător unic. Importatorul sau producătorul unic este întreprinderea care a fost prima înregistrată sau, după caz, o altă întreprindere înregistrată, indicată de către beneficiarul real.

               2.În cazul întreprinderilor cărora li se aplică prevederile alineatului (1) pentru două perioade de declarare, Comisia anulează înregistrarea întreprinderilor cu același (aceiași) beneficiar(i) real(i), cu excepția întreprinderii care a fost prima înregistrată sau, după caz, a unei alte întreprinderi înregistrate, indicate de beneficiarul real, cu excepția cazului în care există alte obligații în curs în conformitate cu Regulamentul (UE) nr. 517/2014 care impun înregistrarea în registru.

               Articolul 8

               Schimbul de informații

               La cerere, statele membre cooperează și fac schimb de informații cu Comisia atunci când este necesar pentru evaluarea exhaustivității și exactității informațiilor furnizate de întreprinderi în scopul înregistrării în temeiul prezentului regulament, în special în cazul în care informațiile se referă la legislațiile și practicile naționale.

               Articolul 9

               1.Datele cu caracter personal ale unei întreprinderi care sunt prelucrate în registru pot fi păstrate pentru o perioadă de maximum 5 ani de la data anulării înregistrării, în conformitate cu articolul 6 alineatul (3).

               2.Comisia asigură prin mijloace tehnice ștergerea datelor cu caracter personal în conformitate cu alineatul (1).

               Articolul 10

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 25.4.2019

                     Pentru Comisie,

                     Preşedintele
                     Jean-Claude JUNCKER

                     (1)

                        JO L 150, 20.5.2014, p. 195.

                     (2)

                        Decizia (UE) 2017/1541 a Consiliului din 17 iulie 2017 privind încheierea în numele Uniunii Europene a Amendamentului de la Kigali la Protocolul de la Montreal privind substanțele care epuizează stratul de ozon, JO L 236, 14.9.2017, p.1.

                     (3)

                        Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

                     (4)

                        Directiva (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 648/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei, JO L 141, 5.6.2015, p. 73.


title: REGULAMENTUL DE PUNERE ÎN APLICARE (UE) …/… AL COMISIEI prin care se acordă Republicii Capului Verde o derogare temporară de la regulile de origine preferențială prevăzute în Regulamentul delegat (UE) 2015/2446 în ceea ce privește preparatele sau conservele de fileuri de macrou și preparatele sau conservele de fileuri de ton fregată sau de fileuri de ton negru

text:
               REGULAMENTUL DE PUNERE ÎN APLICARE (UE) …/… AL COMISIEI

               din 17.4.2019

               prin care se acordă Republicii Capului Verde o derogare temporară de la regulile de origine preferențială prevăzute în Regulamentul delegat (UE) 2015/2446 în ceea ce privește preparatele sau conservele de fileuri de macrou și preparatele sau conservele de fileuri de ton fregată sau de fileuri de ton negru

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  1
               , în special articolul 64 alineatul (6) și articolul 66 litera (b),

               întrucât:

               (1)Capul Verde este o țară care beneficiază de sistemul generalizat de preferințe (SGP) menționat în Regulamentul (UE) nr. 978/2012 al Parlamentului European și al Consiliului
                  2
                ca SGP. Prin Regulamentul de punere în aplicare (UE) nr. 439/2011 al Comisiei
                  3
               , Capului Verde i s-a acordat o derogare de la Regulamentul (CEE) nr. 2454/93 al Comisiei
                  4
                în legătură cu definiția conceptului de produse originare utilizat în sensul SGP. Derogarea se referea la volumele anuale de 2 500 de tone de preparate sau conserve de fileuri de macrou și de 875 de tone de preparate sau conserve de fileuri de ton fregată sau de fileuri de ton negru. În temeiul derogării și în limitele acestor cantități, produsele în cauză au fost considerate ca fiind originare din Capul Verde chiar și în cazul în care, în pofida faptului că sunt produse în Capul Verde, au fost obținute din pești neoriginari. După ce a fost prelungită de trei ori, derogarea a expirat la 31 decembrie 2018
                  5
               .

               (2)Prin scrisoarea din 22 octombrie 2018, Capul Verde a prezentat o cerere de prelungire a derogării respective, pentru aceleași volume anuale, pentru perioada de până la intrarea în vigoare a noului acord de parteneriat economic („APE”) dintre Uniune și Africa de Vest, parafat la 30 iunie 2014. În temeiul regulilor privind cumulul pe care le conține, APE va permite industriei de prelucrare a peștelui din Capul Verde să respecte normele privind originea preferențială utilizând pește originar din alte state din Africa de Vest.

               (3)Din 2008, cantitățile anuale totale acordate Capului Verde în temeiul derogării au contribuit, într-o măsură semnificativă, la îmbunătățirea situației din sectorul prelucrării peștelui din Capul Verde. Cantitățile respective au condus de asemenea, într-o oarecare măsură, la revitalizarea flotei Capului Verde de ambarcațiuni mici de pescuit, care este de o importanță capitală pentru această țară.

               (4)Argumentele din cerere demonstrează că, în absența derogării, capacitatea industriei de prelucrare a peștelui din Capul Verde de a continua să exporte în Uniune în cadrul SGP ar fi afectată în mod semnificativ, ceea ce ar împiedica dezvoltarea în continuare a flotei de ambarcațiuni mici pentru pescuitul pelagic din Capul Verde.

               (5)Este necesar mai mult timp pentru consolidarea rezultatelor obținute deja de Capul Verde în eforturile depuse pentru revitalizarea flotei sale locale de pescuit. Derogarea ar trebui să acorde Capului Verde suficient timp pentru a se pregăti să respecte regulile de obținere a originii preferențiale.

               (6)Având în vedere natura temporară a derogărilor acordate în legătură cu definiția conceptului de produse originare, derogarea ar trebui acordată pentru o perioadă de doi ani sau până la intrarea în vigoare a APE dintre Uniune și Africa de Vest, pentru cantitățile anuale de 2 500 de tone de preparate sau conserve de fileuri de macrou și de 875 de tone de preparate sau conserve de fileuri de ton fregată sau de fileuri de ton negru. Derogarea ar trebui însă să ia sfârșit în ziua imediat anterioară datei intrării în vigoare a APE cu Africa de Vest dacă acest lucru are loc înainte de 31 decembrie 2020.

               (7)Cantitățile stabilite în anexa la prezentul regulament ar trebui gestionate în conformitate cu articolele 49-54 din Regulamentul de punere în aplicare (UE) 2015/2447 al Comisiei
                  6
               , care reglementează gestionarea contingentelor tarifare.

               (8)Derogarea ar trebui acordată cu condiția ca autoritățile vamale din Capul Verde să ia măsurile necesare pentru a efectua controale cantitative asupra exporturilor produselor care fac obiectul derogării și ca acestea să transmită Comisiei o declarație privind cantitățile pentru care au fost eliberate certificate de origine tip A în conformitate cu prezentul regulament, precum și numerele de serie ale certificatelor respective. Dacă sistemul exportatorilor înregistrați (REX), în conformitate cu articolul 79 din Regulamentul de punere în aplicare (UE) 2015/2447 al Comisiei, intră în aplicare în Capul Verde în cursul anului 2019, aceeași regulă ar trebui să se aplice și atestatelor de origine întocmite de exportatori înregistrați.

               (9)Măsurile prevăzute de prezentul regulament ar trebui să intre în vigoare în ziua care urmează datei publicării sale, pentru a se lua în considerare situația din Capul Verde și pentru a se permite acestei țări să utilizeze derogarea fără întârziere.

               (10)Măsurile prevăzute de prezentul regulament sunt conforme cu avizul Comitetului Codului Vamal,

               ADOPTĂ PREZENTUL REGULAMENT:

               Articolul 1

               Prin derogare de la articolul 41 litera (b) și de la articolul 45 din Regulamentul delegat (UE) 2015/2446, preparatele sau conservele de fileuri de macrou și preparatele sau conservele de fileuri de ton fregată sau de fileuri de ton negru de la codurile NC 1604 15 11, ex 1604 19 97 și 1604 20 90, produse în Capul Verde din pești neoriginari, sunt considerate ca fiind originare din Capul Verde, în conformitate cu articolele 2, 3 și 4 din prezentul regulament.

               Articolul 2

               1.Derogarea se aplică pentru produsele care au fost exportate din Capul Verde și declarate pentru a fi puse în liberă circulație în Uniune în perioada cuprinsă între 1 ianuarie 2019 și:

               (a)31 decembrie 2020 sau

               (b)în cazul în care Acordul de parteneriat economic dintre Uniune și Africa de Vest, parafat la 30 iunie 2014 („APE”), intră în vigoare la data de sau înainte de 31 decembrie 2020, ziua imediat anterioară datei intrării în vigoare a APE.

               2.Derogarea se aplică produselor în limita cantității anuale indicate în anexă.

               3.Aplicarea derogării este condiționată de respectarea condițiilor prevăzute la articolul 43 din Regulamentul delegat (UE) 2015/2446.

               Articolul 3

               Cantitățile stabilite în anexa la prezentul regulament sunt gestionate în conformitate cu articolele 49-54 din Regulamentul de punere în aplicare (UE) 2015/2447 al Comisiei, care reglementează gestionarea contingentelor tarifare.

               Articolul 4

               Derogarea se acordă în următoarele condiții:

               1.   Autoritățile vamale din Capul Verde iau măsurile necesare pentru a efectua controale cantitative asupra exporturilor produselor menționate la articolul 1.

               2.   Certificatul de origine tip A eliberat de autoritățile competente din Capul Verde în temeiul prezentului regulament trebuie să cuprindă, în caseta numărul 4, următoarea mențiune: „Derogare — Regulamentul de punere în aplicare (UE) xxx/2019 al Comisiei”. În cazul în care sistemul exportatorilor înregistrați (REX) se aplică Republicii Capului Verde în 2019, mențiunea respectivă este înscrisă pe atestatele de origine întocmite de exportatorii înregistrați.

               3.   Autoritățile competente din Capul Verde transmit Comisiei, în fiecare trimestru, o declarație a cantităților pentru care au fost eliberate sau întocmite certificate de origine și/sau atestate de origine în temeiul prezentului regulament, precum și numerele de serie ale dovezilor respective.

               Articolul 5

               Prezentul regulament intră în vigoare în ziua următoare datei publicării în Jurnalul Oficial al Uniunii Europene.

               Se aplică de la 1 ianuarie 2019.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 17.4.2019

                     Pentru Comisie

                     Preşedintele
                     Jean-Claude JUNCKER

                     (1)

                        JO L 269, 10.10.2013, p. 1.

                     (2)

                        Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (JO L 303, 31.10.2012, p. 1).

                     (3)

                        Regulamentul de punere în aplicare (UE) nr. 439/2011 al Comisiei din 6 mai 2011 privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Uniunea Europeană (JO L 119, 7.5.2011, p. 1).

                     (4)

                        Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

                     (5)

                        Regulamentul de punere în aplicare (UE) 2017/968 al Comisiei din 8 iunie 2017, (JO L 146, 9.6.2017, p. 13).

                     (6)

                        Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

    ---documentbreak---

               ANEXĂ

                        Nr. de ordine

                        Codul NC

                        Descrierea mărfurilor

                        Perioade

                        Cantitatea anuală (greutate netă în tone)

                        09.1647

                        1604 15 11

                        ex 1604 19 97

                        Preparate sau conserve de fileuri de macrou (Scomber scombrus, Scomber japonicus, Scomber colias)

                        De la 1.1.2019 până la data stabilită în conformitate cu articolul 2 alineatul (1)

                        2 500 de tone

                        09.1648

                        ex 1604 19 97

                        1604 20 90

                        Preparate sau conserve de fileuri de ton fregată sau de fileuri de ton negru (Auxis thazard, Auxis rochei)

                        De la 1.1.2019 până la data stabilită în conformitate cu articolul 2 alineatul (1)

                        875 de tone


title: REGULAMENTUL DE PUNERE ÎN APLICARE (UE) …/… AL COMISIEI de modificare a Regulamentului de punere în aplicare (UE) 2017/1153 în ceea ce privește raportarea valorilor CO2 WLTP pentru anumite categorii de autoturisme noi și ajustarea datelor de intrare pentru instrumentul de corelare

text:
               REGULAMENTUL DE PUNERE ÎN APLICARE (UE) …/… AL COMISIEI

               din 31.10.2019

               de modificare a Regulamentului de punere în aplicare (UE) 2017/1153 în ceea ce privește raportarea valorilor CO2 WLTP pentru anumite categorii de autoturisme noi și ajustarea datelor de intrare pentru instrumentul de corelare

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare
                  1
               , în special articolul 8 alineatul (9) primul paragraf și articolul 13 alineatul (7) primul paragraf,

               întrucât:

               (1)Regulamentul (UE) 2019/631 al Parlamentului European și al Consiliului
                  2
                prevede că obiectivele privind emisiile de CO2 ale întregului parc de autoturisme din UE pentru 2025 și 2030 se calculează pe baza emisiilor de CO2 măsurate în conformitate cu Regulamentul (UE) 2017/1151 al Comisiei
                  3
                pentru autoturismele noi înmatriculate în 2020 („valorile măsurate ale emisiilor de CO2”).

               (2)Regulamentul de punere în aplicare (UE) 2017/1153 al Comisiei
                  4
                stabilește norme privind calculul și raportarea de către producători a valorilor măsurate ale emisiilor de CO2. Este însă necesar să se specifice mai în detaliu modul în care trebuie determinate aceste valori, în special în ceea ce privește vehiculele electrice hibride fără încărcare externă (NOVC-HEV) și vehiculele electrice hibride cu încărcare externă (OVCHEV).

               (3)De asemenea, ar trebui să se clarifice modul în care trebuie determinate valorile măsurate ale emisiilor de CO2 atunci când sunt efectuate mai multe teste privind emisiile de CO2 în scopul omologării de tip.

               (4)Corelarea emisiilor de CO2 ale NOVC-HEV și OVC-HEV ar trebui efectuată pe baza unor teste fizice ale vehiculului și nu pe baza simulărilor efectuate cu instrumentul de corelare, având în vedere caracterul complex al adaptării instrumentului de corelare pentru a se ține cont de tehnologiile utilizate de aceste vehicule. Pe de altă parte, pentru a asigura o verificare eficace a rezultatelor corelării, datele testelor tehnice referitoare la aceste vehicule ar trebui furnizate Comisiei în același mod ca și pentru vehiculele convenționale.

               (5)Prin urmare, Regulamentul de punere în aplicare (UE) 2017/1153 ar trebui modificat în consecință.

               (6)Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:

               Articolul 1

               Regulamentul de punere în aplicare (UE) 2017/1153 se modifică după cum urmează:

               (1)Articolul 7a se modifică după cum urmează:

               (a)la alineatul (1), primul paragraf se înlocuiește cu următorul text:

               „Producătorii calculează emisiile de CO2 combinate sau, după caz, ponderate și combinate, determinate ca MCO2, măsurat, pentru fiecare autoturism nou înmatriculat în 2020, în conformitate cu următoarele ecuații:

               (a)pentru vehiculele echipate numai cu motor cu ardere internă:

               ecuația pentru calcularea MCO2-ind prevăzută la punctul 3.2.3.2.4 al doilea paragraf din subanexa 7 la anexa XXI la Regulamentul (UE) 2017/1151, unde termenii MCO2-H și MCO2-L trebuie înlocuiți, pentru familia de interpolare respectivă, prin valorile MCO2,C,5 (combinate) preluate de la rubricile 2.5.1.1.3 (vehiculul H) și 2.5.1.2.3 (vehiculul L) din certificatul de omologare CE de tip, astfel cum se indică în modelul prevăzut în apendicele 4 la anexa I la Regulamentul (UE) 2017/1151;

               (b)pentru vehiculele electrice hibride fără încărcare externă (NOVC-HEV):

               ecuația: MCO2-măsurat = MCO2-L,C,5 + Kind x (MCO2-H,C,5 – MCO2-L,C,5)

               unde:

               MCO2-L,C,5
                     este valoarea MCO2,C,5 (combinată) pentru familia de interpolare respectivă, preluată de la rubrica 2.5.1.2.3 din certificatul de omologare CE de tip, astfel cum se indică în modelul prevăzut în apendicele 4 la anexa I la Regulamentul (UE) 2017/1151;

               Kind
                     este coeficientul de interpolare pentru vehiculul individual avut în vedere pentru ciclul de testare WLTP aplicabil, astfel cum se specifică la punctul 4.5.3 din subanexa 8 la anexa XXI la Regulamentul (UE) 2017/1151;

               MCO2-H,C,5
                     este valoarea MCO2,C,5 (combinată) pentru familia de interpolare respectivă, preluată de la rubrica 2.5.1.1.3 din certificatul de omologare CE de tip, astfel cum se indică în modelul prevăzut în apendicele 4 la anexa I la Regulamentul (UE) 2017/1151;

               (c)pentru vehiculele electrice hibride cu încărcare externă (OVC-HEV):

               ecuația: MCO2-măsurat = MCO2-L,C,5 + Kind x (MCO2-H,C,5 – MCO2-L,C,5)

               unde:

               MCO2-L,C,5, MCO2-H,C,5
                     se determină, pentru familia de interpolare respectivă, conform formulei stabilite la punctul 4.1.3.1 din subanexa 8 la anexa XXI la Regulamentul (UE) 2017/1151, unde termenul Mi,CDj se înlocuiește prin valoarea MCO2,CD (combinată) preluată de la rubrica 2.5.3.2 pentru vehiculul H și L, după caz, din certificatul de omologare CE de tip, iar termenul Mi,CS se înlocuiește prin valoarea MCO2,C,5 (combinată) preluată de la rubrica 2.5.3.1 din certificatul de omologare CE de tip pentru vehiculul H, L sau M, după caz;

               Kind
                     este coeficientul de interpolare pentru vehiculul individual avut în vedere pentru ciclul de testare WLTP aplicabil, astfel cum este definit la punctul 4.5.3 din subanexa 8 la anexa XXI la Regulamentul (UE) 2017/1151.”;

               (b)se introduce următorul alineat (1a):

               „(1a) În cazul în care la rubricile 2.5.1.1.3, 2.5.1.2.3, 2.5.3.1 sau 2.5.3.2. dintr-un certificat de omologare CE de tip se înregistrează mai multe valori de măsurare, valoarea MCO2,C,5 sau MCO2,CD menționată la alineatul (1) se stabilește, în sensul prezentei dispoziții, după cum urmează:

               (a)în cazul unei măsurători: valoarea combinată înregistrată pentru testul 1;

               (b)în cazul a două măsurători: media celor două valori combinate înregistrate pentru testele 1 și 2;

               (c)în cazul a trei măsurători: media celor trei valori combinate înregistrate pentru testele 1, 2 și 3.”

               (2)Anexa I se modifică după cum urmează:

               (a)la punctul 2.1, ultima teză din al doilea paragraf se înlocuiește cu următorul text:

               „În ceea ce privește vehiculele electrice hibride fără încărcare externă (NOVCHEV) și vehiculele electrice hibride cu încărcare externă (OVC-HEV), valorile CO2 NEDC care trebuie utilizate ca referință în sensul secțiunii 3 se determină prin teste fizice ale vehiculului și nu prin simulări efectuate cu instrumentul de corelare. Măsurătorile fizice se efectuează în conformitate cu dispozițiile relevante privind testele fizice ale vehiculelor prevăzute în prezenta anexă. Datele de intrare pentru testele fizice ale vehiculului se determină și se prezintă autorității de omologare de tip sau, după caz, serviciului tehnic, în conformitate cu punctul 2.4.”;

               (b)la punctul 2.2a, litera (a) se înlocuiește cu următorul text:

                „(a) corecția rezultatelor testelor WLTP pentru emisiile masice de CO2 în conformitate cu apendicele 2 la subanexa 6 și cu apendicele 2 la subanexa 8 la anexa XXI la Regulamentul (UE) 2017/1151 se aplică tuturor rezultatelor acestor teste, fără a se aduce atingere dispozițiilor de la punctul 3.4.4 litera (a) din apendicele 2 la subanexa 6 și de la punctul 1.1.4 litera (a) din apendicele 2 la subanexa 8 la anexa XXI la regulamentul menționat;”;

               (c)la punctul 2.4, tabelul 1 se modifică după cum urmează:

                (i)la rubrica 24, textul din a doua coloană, intitulată „Parametri de intrare pentru instrumentul de corelare”, se înlocuiește cu textul „Capacitatea bateriei de serviciu”;

                (ii)rubricile 38-41 se înlocuiesc cu următorul text:

                        „38.

                        Valoarea CO2 WLTP pentru faza 1 (valoarea în mod de funcționare cu menținere de sarcină pentru NOVC și OVC-HEV)

                        gCO2/km

                        Rubrica 2.1.1.2.1.

                        din apendicele 8a la anexa I la Regulamentul (UE) 2017/1151

                        Valoarea măsurată necorectată MCO2,p,1 din faza joasă

                        39

                        Valoarea CO2 WLTP pentru faza 2 (valoarea în mod de funcționare cu menținere de sarcină pentru NOVC și OVC-HEV)

                        gCO2/km

                        Idem

                        Valoarea măsurată necorectată MCO2,p,1 din faza medie

                        40

                        Valoarea CO2 WLTP pentru faza 3 (valoarea în mod de funcționare cu menținere de sarcină pentru NOVC și OVC-HEV)

                        gCO2/km

                        Idem

                        Valoarea măsurată necorectată MCO2,p,1 din faza înaltă

                        41

                        Valoarea CO2 WLTP pentru faza 4 (valoarea în mod de funcționare cu menținere de sarcină pentru NOVC și OVC-HEV)

                        gCO2/km

                        Idem

                        Valoarea măsurată necorectată MCO2,p,1 din faza extra înaltă”

               (iii)la rubrica 60, textul din a doua coloană, intitulată „Parametri de intrare pentru instrumentul de corelare”, se înlocuiește cu textul „Curentul furnizat de alternator WLTP [convertor DC/DC – partea de joasă tensiune – pentru NOVC și OVC-HEV]”;

               (iv)la rubrica 61, textul din a doua coloană, intitulată „Parametri de intrare pentru instrumentul de corelare”, se înlocuiește cu textul „Curentul bateriei de serviciu”;

               (v)rubrica 75 se elimină;

               (vi)rubrica 77 se înlocuiește cu următorul text:

                        „77.

                        Valoarea CO2 WLTP măsurată și corectată (în mod de funcționare cu menținere de sarcină pentru NOVC și OVC-HEV) pentru vehiculele H și/sau L

                        g/km

                        Rubrica 2.1.1.2.1. din apendicele 8a la anexa I la Regulamentul (UE) 2017/1151

                        Emisiile de CO2 combinate măsurate pentru vehiculele H și L, după toate corecțiile aplicabile, MCO2,C,5. În cazul testelor WLTP 2 și 3, se furnizează toate rezultatele măsurate (cu excepția vehiculelor NOVC și OVC-HEV, în cazul cărora se furnizează numai valoarea de omologare de tip finală).”

               (vii)se adaugă următoarele rubrici 79-101:

                        „79.

                        Rezultatele WLTP privind emisiile de CO2 în mod de funcționare cu consum de sarcină (combinate)

                        gCO2/km

                        punctul 2.5.3.2. din apendicele 4 la anexa I la Regulamentul (UE) 2017/1151

                        Emisiile masice combinate de CO2 în mod de funcționare cu consum de sarcină MCO2,CD (valori medii pentru testele 2 și 3) pentru testul de tipul I, calculate în conformitate cu punctul 4.1.2 din subanexa 8 la anexa XXI la Regulamentul (UE) 2017/1151 (numai OVC-HEV)

                        80

                        Emisiile de CO2 combinate ponderate în funcție de factorii de utilitate WLTP (măsurate)

                        gCO2/km

                        Calculate în conformitate cu punctul 4.1.3.1 din subanexa 8 la anexa XXI la Regulamentul (UE) 2017/1151

                        Rezultate combinate ponderate calculate (măsurate), conform descrierii de la articolul 7a alineatul (1) litera (c) din prezentul regulament (numai OVC-HEV)

                        81

                        Emisiile de CO2 combinate ponderate în funcție de factorii de utilitate WLTP (declarate)

                        gCO2/km

                        Rubrica 2.5.3.3 din certificatul de omologare CE de tip

                        Rezultate combinate ponderate calculate (declarate) preluate de la rubrica 2.5.3.3 a certificatului de omologare CE de tip (numai OVC-HEV)

                        82

                        Autonomia echivalentă în mod pur electric (EAER) WLTP combinată

                        km

                        Rubrica 2.5.3.7.2 (EAER) din certificatul de omologare CE de tip

                        Autonomia echivalentă în mod pur electric (EAER) combinată (numai OVC-HEV)

                        83

                        Numărul de ordine al ciclului de tranziție

                        -

                        Rubrica 2.1.1.4.1.4 din apendicele 8a la anexa I la Regulamentul (UE) 2017/1151

                        pentru OVC-HEV se indică numărul de ordine al ciclului de tranziție

                        84

                        Variația energiei electrice relative REECi pentru fiecare test în mod de funcționare cu consum de sarcină

                        -

                        Calculate în conformitate cu punctul 3.2.4.5.2 din subanexa 8 la anexa XXI la Regulamentul (UE) 2017/1151

                        A se indica REECi pentru fiecare test CD

                        85

                        Valoarea emisiilor de CO2 NEDC în mod de funcționare cu menținere de sarcină (declarată, condiția B)

                        gCO2/km

                        Fișa de informații [apendicele 3 la anexa I la Regulamentul (UE) 2017/1151]

                        (pentru NOVC-HEV rubrica 3.5.7.2.1; pentru OVCHEV rubrica 3.5.7.2.2)

                        Declarația OEM

                        pentru NOVC-HEV: valoarea CO2 NEDC combinată declarată; pentru OVC-HEV: emisii masice de CO2 combinate declarate în mod de funcționare cu menținere de sarcină (condiția B NEDC).

                        86

                        Valoarea emisiilor de CO2 NEDC în mod de funcționare cu consum de sarcină (declarată, condiția A)

                        gCO2/km

                        Fișa de informații [rubrica 3.5.7.2.3 din apendicele 3 la anexa I la Regulamentul (UE) 2017/1151]

                        Emisiile de CO2 CD combinate, declarația OEM (numai OVCHEV)

                        87

                        Emisiile de CO2 NEDC combinate ponderate (declarate)

                        gCO2/km

                        Declarația OEM

                        Declarația OEM (numai OVC-HEV)

                        88

                        Autonomia electrică NEDC pentru OVC-HEV (declarată)

                        km

                        Declarația OEM

                        Declarația OEM (numai OVC-HEV)

                        89

                        Factorul KCO2 pentru corecția în mod de funcționare cu menținere de sarcină

                        (g/km) / (Wh/km)

                         apendicele 2 punctul 2.3.2 din subanexa 8 la anexa XXI la Regulamentul (UE) 2017/1151

                        Coeficientul de corecție RCB a emisiilor masice de CO2 pentru NOVC și OVC-HEV

                        90

                        Configurația vehiculului hibrid (P0, P1, P2, P2 planetar, P3 sau P4)***

                        -

                        Vehiculul are o mașină electrică pentru propulsia vehiculului și generarea de energie electrică în P0, P1, P2, P2 planetar, P3 sau P4 sau o combinație a acestora?

                         Declarația OEM

                        91

                        Producția maximă de energie a fiecărei mașini electrice (P0, P1, P2, P2 planetar, P3 sau P4)***

                        kW

                        Punctul 3.3.1.1.1 din apendicele 3 la anexa I la Regulamentul (UE) 2017/1151

                        Declarația OEM

                        92

                        Cuplu maxim dezvoltat pentru fiecare mașină electrică (P0, P1, P2, P2 planetar, P3 sau P4)***

                        Nm

                        Declarația OEM

                        93

                        Pentru fiecare mașină electrică, raportul dintre turația mașinii electrice și turația de referință (P0, P1, P2, P2 planetar, P3 sau P4)***

                        -

                        Declarația OEM

                        94

                        Capacitatea SRSEE de tracțiune

                        Ah

                        Punctul 3.3.2.3 din apendicele 3 la anexa I la Regulamentul (UE) 2017/1151

                        Declarația OEM

                        95

                        Curentul SRSEE de tracțiune

                        A

                        Apendicele 3 la subanexa 8 la anexa XXI la Regulamentul (UE) 2017/1151

                        Valorile seriei de timp la 20 Hz utilizate pentru test(e), reeșantionate la 1 Hz

                        96

                        Tipul de tehnologie al SRSEE de tracțiune

                        -

                        Punctul 1.1.10 din apendicele 8a la anexa I la Regulamentul (UE) 2017/1151

                        Declarația OEM

                        97

                        Starea inițială de încărcare a SRSEE de tracțiune

                        %

                        Declarația OEM

                        98

                        Număr de celule SRSEE;

                        Punctul 3.3.2.1 din apendicele 3 la anexa I la Regulamentul (UE) 2017/1151

                        Declarația OEM

                        99

                        Valoarea nominală/seria de timp a tensiunii SRSEE de tracțiune

                        V

                        Apendicele 3 la subanexa 8 la anexa XXI la Regulamentul (UE) 2017/1151

                        Valorile nominale sau seriile de timp utilizate pentru test (minimum 20 Hz)

                        100

                        Funcția de rulare liberă cu motorul la ralanti

                        -

                        Da/Nu

                        Vehiculul are funcția de rulare liberă cu motorul la ralanti (care permite motorului să funcționeze la ralanti în timpul rulării libere a vehiculului pentru a economisi combustibil)?

                        101

                        Funcția de rulare liberă cu motorul oprit

                        -

                        Da/Nu

                        Vehiculul are funcția de rulare liberă cu motorul oprit (care permite oprirea motorului în timpul rulării libere a vehiculului pentru a economisi combustibil)?

               ***
                     P0: mașina electrică este conectată la cureaua de transmisie a motorului, prin urmare turația motorului este turația de referință;

               P1: mașina electrică este conectată la arborele cotit al motorului, prin urmare turația motorului este turația de referință;

               P2: mașina electrică este montată imediat în amonte față de transmisie (cutie de viteze sau transmisie cu variație continuă); prin urmare, turația transmisiei de intrare este turația de referință;

               P2 planetar: mașina electrică este conectată la componenta unui angrenaj planetar care nu este conectată la motorul cu ardere internă sau la părțile de transmisie finală, componentă denumită aici partea angrenajului planetar. În acest caz, raportul de turație care trebuie specificat este raportul dintre turația mașinii electrice și turația părții angrenajului planetar (turația de referință), care reflectă efectul de amplificare/reducere a turației al unui angrenaj de reducție;

               P3: mașina electrică este imediat în amonte față de transmisia finală a unei axe motoare, prin urmare turația transmisiei finale de intrare este turația de referință (aceasta include mașinile electrice montate pe componenta unui angrenaj planetar pe partea transmisiei finale). Un vehicul poate avea până la două mașini P3 (una pentru axa față (P3a) și una pentru axa spate (P3b);

               P4: mașina electrică este în aval față de transmisia finală, prin urmare turația roții este turația de referință. Un vehicul poate avea cel mult patru motoare P4 (câte unul pentru fiecare roată, unde P4a indică roțile din față și P4b roțile din spate).

               Specificațiile suplimentare ale acestor date de intrare se furnizează în modelul de date de intrare pentru instrumentul de corelare”;

               (d)la punctul 4.2.1.4.2 al doilea alineat se adaugă următoarea teză:

               „În privința literei (d), în cazul în care coeficienții de rezistență la înaintare pentru familia de matrice de rezistențe la înaintarea pe drum au fost determinați în conformitate cu punctul 2.3.8.2.1 litera (a), coeficienții de rezistență la înaintare pentru vehiculul individual se pot determina în conformitate cu formulele de la punctul 4.2.1.5 al doilea paragraf.”

               Articolul 2

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 1 punctul 2 litera (c) se aplică de la 1 ianuarie 2020.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 31.10.2019

                     Pentru Comisie,

                     Preşedintele
                     Jean-Claude JUNCKER

                     (1)

                        JO L 140, 5.6.2009, p. 1.

                     (2)

                        Regulamentul (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr. 443/2009 și (UE) nr. 510/2011 (JO L 111, 25.4.2019, p. 13).

                     (3)

                        Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (JO L 175, 7.7.2017, p. 1).

                     (4)

                        Regulamentul de punere în aplicare (UE) 2017/1153 al Comisiei din 2 iunie 2017 de stabilire a metodologiei de determinare a parametrilor de corelare necesari pentru a reflecta schimbarea procedurii reglementare de testare și de modificare a Regulamentului (UE) nr. 1014/2010 (JO L 175, 7.7.2017, p. 679).


title: REGULAMENTUL DE PUNERE ÎN APLICARE (UE) …/… AL COMISIEI privind procedurile la posturile de inspecție la frontieră pentru efectuarea în mod coordonat de către autoritățile competente a controalelor oficiale intensificate asupra produselor de origine animală, asupra materialelor germinative, precum și asupra subproduselor de origine animală și produselor compuse

text:
               REGULAMENTUL DE PUNERE ÎN APLICARE (UE) …/… AL COMISIEI

               din 7.11.2019

               privind procedurile la posturile de inspecție la frontieră pentru efectuarea în mod coordonat de către autoritățile competente a controalelor oficiale intensificate asupra produselor de origine animală, asupra materialelor germinative, precum și asupra subproduselor de origine animală și produselor compuse

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale)
                  1
               , în special articolul 65 alineatul (6),

               întrucât:

               (1)Regulamentul (UE) 2017/625 prevede ca anumite categorii de animale și mărfuri să fie supuse unor controale sistematice la posturile de inspecție la frontieră înainte de intrarea lor în Uniune.

               (2)Din articolul 65 alineatul (4) din Regulamentul (UE) 2017/625 rezultă că în cazul unor suspiciuni de practici frauduloase sau înșelătoare ale unui operator sau în cazul unor încălcări grave sau repetate ale normelor menționate la articolul 1 alineatul (2) din regulamentul respectiv, controalele oficiale asupra transporturilor cu aceeași utilizare sau origine efectuate de către autoritățile competente la posturile de inspecție la frontieră ar trebui intensificate. În temeiul articolului 65 alineatul (5) din Regulamentul (UE) 2017/625, decizia autorităților competente de a efectua astfel de controale intensificate trebuie să fie notificată Comisiei și statelor membre prin intermediul sistemului de gestionare a informațiilor pentru controalele oficiale (IMSOC - Information management system for official controls) menționat la articolul 131 din regulamentul respectiv.

               (3)Pentru a asigura o abordare armonizată a efectuării în mod coordonat a controalelor oficiale intensificate asupra anumitor mărfuri care intră în Uniune, ar trebui să fie stabilite proceduri detaliate pentru efectuarea în mod coordonat a controalelor respective, inclusiv norme privind rolul IMSOC în această privință. Din motive practice, efectuarea în mod coordonat a controalelor intensificate la frontiere ar trebui să se limiteze la categoriile de transporturi pentru care există o unitate de origine desemnată identificabilă, de exemplu transporturi de produse de origine animală, de materiale germinative, de subproduse de origine animală sau de produse compuse.

               (4)La primirea notificărilor din partea autorităților competente în conformitate cu articolul 65 alineatul (5) din Regulamentul (UE) 2017/625, Comisia ar trebui să evalueze în special dacă neconformitatea se bazează pe suspiciuni privind practici de natură frauduloasă sau înșelătoare sau pe o potențială încălcare gravă sau repetată a normelor menționate la articolul 1 alineatul (2) din Regulamentul (UE) 2017/625, de exemplu introducerea pe piață a produselor de origine animală care conțin niveluri de contaminanți sau de reziduuri de medicamente veterinare care depășesc limita maximă a reziduurilor sau introducerea pe piață a produselor care nu respectă Regulamentul (CE) nr. 2073/2005 al Comisiei
                  2
               .

               (5)Pentru a reduce riscul unor practici frauduloase sau înșelătoare prin prezentarea la controalele oficiale a unor transporturi de dimensiuni mici, greutatea totală a transporturilor conforme necesară pentru a stopa efectuarea în mod coordonat a controalelor oficiale intensificate ar trebui să fie de cel puțin zece ori greutatea transportului care a declanșat inițial măsura. Cu toate acestea, pentru a evita o sarcină administrativă și financiară inacceptabilă pentru autoritățile competente și pentru operatori, ar trebui stabilită o greutate totală maximă a transporturilor necesară pentru a stopa efectuarea în mod coordonat a controalelor oficiale intensificate.

               (6)Dacă, în cursul efectuării în mod coordonat a controalelor oficiale intensificate, trei transporturi care intră în Uniune pun în evidență același tip de încălcare indicat în notificare în conformitate cu articolul 65 alineatul (5) din Regulamentul (UE) 2017/625, efectuarea în mod coordonat a controalelor oficiale intensificate ar trebui menținută până când rezultatele acestora și acțiunea autorităților competente din țările terțe în cauză sunt satisfăcătoare. În acest caz, Comisia ar trebui să solicite autorităților competente din țările terțe să întreprindă investigațiile și măsurile necesare pentru remedierea situației din unitatea de origine și să prezinte un raport Comisiei.

               (7)Pentru motive legate de eficiența sistemului de control, statele membre ar trebui să aibă posibilitatea să excludă anumite transporturi de la efectuarea în mod coordonat a controalelor oficiale intensificate, și anume în cazurile în care transporturilor urmează să le fie refuzată intrarea în Uniune din alte motive decât încălcarea pentru care sunt efectuate în mod coordonat controalele oficiale intensificate.

               (8)Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă.

               (9)Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

               Articolul 1
               Obiect și domeniu de aplicare

               Prin prezentul regulament sunt stabilite norme privind procedurile la posturile de inspecție la frontieră prin care autoritățile competente efectuează în mod coordonat controale oficiale intensificate asupra produselor de origine animală, asupra materialelor germinative, precum și asupra subproduselor de origine animală și produselor compuse care intră în Uniune pentru a fi introduse pe piață.

               Articolul 2
               Definiție

               În sensul prezentului regulament, „unitate de origine” înseamnă unitatea de origine dintr-o țară terță, inclusiv navele din țări terțe care figurează pe listele elaborate cu privire la exportul către Uniune al produselor de origine animală, al materialelor germinative, al subproduselor de origine animală și al produselor compuse în conformitate cu legislația relevantă a Uniunii.

               Articolul 3
               Declanșarea efectuării în mod coordonat a controalelor oficiale intensificate

               1.Cu ocazia notificării Comisiei și a celorlalte state membre prin intermediul IMSOC cu privire la decizia lor în conformitate cu articolul 65 alineatul (5) din Regulamentul (UE) 2017/625, autoritățile competente indică unitatea de origine, categoria de mărfuri, inclusiv descrierea acestora și codul din Nomenclatura combinată prevăzută în anexa I la Regulamentul (CEE) nr. 2658/87 al Consiliului
                  3
               , precum și încălcarea pentru care trebuie să fie efectuate în mod coordonat controale oficiale intensificate.

               2.După primirea notificării menționate la alineatul (1), Comisia evaluează dacă sunt îndeplinite următoarele condiții:

               (a)notificarea se bazează pe suspiciuni privind practici frauduloase sau înșelătoare sau pe o potențială încălcare gravă sau repetată a normelor menționate la articolul 1 alineatul (2) din Regulamentul (UE) 2017/625;

               (b)notificarea se referă la o acțiune sau omisiune pentru care este responsabilă unitatea de origine a transportului în cauză;

               (c)transportul în cauză nu face deja obiectul efectuării în mod coordonat a unor controale oficiale intensificate în conformitate cu prezentul regulament; și

               (d)transportul în cauză nu face obiectul unor măsuri de urgență adoptate în conformitate cu articolul 53 din Regulamentul (CE) nr. 178/2002 al Parlamentului European și al Consiliului
                  4
                sau cu articolul 261 din Regulamentul (UE) 2016/429
                  5
                sau al unor măsuri speciale adoptate în conformitate cu articolul 128 din Regulamentul (UE) 2017/625 pentru aceeași încălcare ca cea indicată în notificarea menționată la alineatul (1).

               3.Comisia înregistrează în IMSOC rezultatele evaluării menționate la alineatul (2).

               4.În cazul în care rezultatul evaluării menționate la alineatul (2) indică faptul că au fost îndeplinite condițiile necesare, autoritățile competente de la posturile de inspecție la frontieră din toate statele membre efectuează în mod coordonat controale oficiale intensificate.

               Articolul 4
               Proceduri pentru efectuarea în mod coordonat a controalelor oficiale intensificate

               1.Autoritățile competente de la posturile de inspecție la frontieră din toate statele membre efectuează controalele de identitate și fizice menționate la articolul 49 din Regulamentul (UE) 2017/625 pentru fiecare transport provenind din aceeași unitate de origine și care conține aceeași categorie de mărfuri, pentru același tip de încălcare, astfel cum se indică în IMSOC în conformitate cu articolul 3 alineatul (1).

               2.Pentru controalele menționate la alineatul (1), transporturile sunt selectate pe baza codurilor din Nomenclatura combinată indicate în IMSOC în conformitate cu articolul 3 alineatul (1).

               3.În cazul în care aceste coduri nu sunt destul de specifice pentru a identifica în mod adecvat categoria de mărfuri, autoritățile competente de la posturile de inspecție la frontieră supun  transporturile selectate pe baza acestor coduri controalelor oficiale intensificate efectuate în mod coordonat numai dacă aceste transporturi corespund descrierii mărfurilor menționate la articolul 3 alineatul (1).

               4.Autoritățile competente înregistrează în IMSOC motivele pentru care nu supun un transport selectat controalelor oficiale intensificate efectuate în mod coordonat în conformitate cu alineatul (3).

               Articolul 5
               Controale impuse

               1.Dacă, în cursul efectuării în mod coordonat a controalelor oficiale intensificate, trei transporturi care intră în Uniune pun în evidență același tip de încălcare indicat în notificarea menționată la articolul 3 alineatul (1), Comisia solicită autorității competente din țara terță în care se află unitatea de origine a transporturilor neconforme:

               (a)să facă investigațiile necesare pentru a identifica motivele încălcărilor („controale impuse”);

               (b)să adopte un plan de acțiune în legătură cu unitatea de origine pentru a remedia în mod eficient situația; și

               (c)să raporteze cu privire la acțiunile menționate la literele (a) și (b), incluzând rezultatele planului de acțiune.

               2.Comisia monitorizează îndeaproape rezultatele controalelor impuse și ale planului de acțiune și ia măsuri suplimentare, inclusiv măsuri în conformitate cu articolul 53 din Regulamentul (CE) nr. 178/2002 și cu articolul 127 alineatul (4) din Regulamentul (UE) 2017/625, în cazul în care:

               (a)autoritatea competentă din țara terță nu întreprinde măsurile adecvate pentru remedierea efectivă a situației; sau

               (b)autoritățile competente din statele membre continuă să notifice rezultate nesatisfăcătoare ale controalelor oficiale intensificate efectuate în mod coordonat.

               Articolul 6
               Stoparea efectuării în mod coordonat a controalelor oficiale intensificate

               1.Efectuarea în mod coordonat a controalelor oficiale intensificate se stopează în următoarele cazuri:

               (a)când o autoritate competentă decide să își retragă notificarea menționată la articolul 3 alineatul (1) și informează Comisia și celelalte state membre prin intermediul IMSOC, indicând motivele prin care își justifică decizia; sau

               (b)când sunt îndeplinite următoarele condiții:

               (i)o secvență neîntreruptă de cel puțin 10 rezultate satisfăcătoare în ceea ce privește efectuarea în mod coordonat a controalelor oficiale intensificate a fost înregistrată în IMSOC de către autoritățile competente ale posturilor de inspecție la frontieră din statele membre; și

               (ii)greutatea transporturilor menționate la punctul (i) ajunge la cel puțin de 10 ori greutatea transportului la care se referă notificarea menționată la articolul 3 alineatul (1) sau la o greutate netă de 300 de tone, fiind reținută cea mai mică valoare.

               2. Cu toate acestea, în cazul în care Comisia a solicitat controale impuse în conformitate cu articolul 5 alineatul (1) litera (a), efectuarea în mod coordonat a controalelor oficiale intensificate se stopează atunci când:

               (a)o secvență neîntreruptă de cel puțin 30 de rezultate satisfăcătoare în ceea ce privește efectuarea în mod coordonat a controalelor oficiale intensificate a fost înregistrată în IMSOC de către autoritățile competente ale posturilor de inspecție la frontieră din statele membre; și

               (b)autoritatea competentă din țara terță a adoptat un plan de acțiune satisfăcător în conformitate cu articolul 5 alineatul (1) litera (b).

               Articolul 7
               Costul efectuării în mod coordonat a controalelor oficiale intensificate

               Costurile efectuării în mod coordonat a controalelor oficiale intensificate sunt suportate de operatorul responsabil cu transporturile care fac obiectul controalelor respective.

               Articolul 8
               Transporturi excluse de la efectuarea în mod coordonat a controalelor oficiale intensificate

               1.
                     Autoritățile competente pot exclude un transport de la efectuarea în mod coordonat a controalelor oficiale intensificate, dacă transportului urmează să îi fie refuzată intrarea în Uniune în conformitate cu articolul 66 alineatul (1) din Regulamentul (UE) 2017/625 din alte motive decât încălcarea pentru care sunt efectuate în mod coordonat controalele oficiale intensificate.

               2.
                     Autoritățile competente înregistrează în IMSOC motivele pentru excluderea unui transport de la efectuarea în mod coordonat a controalelor oficiale intensificate în conformitate cu alineatul (1).

               Articolul 9
               Intrare în vigoare și aplicare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Se aplică de la 14 decembrie 2019.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 7.11.2019

                     Pentru Comisie

                     Preşedintele
                     Jean-Claude JUNCKER

                     (1)

                        JO L 95, 7.4.2017, p. 1.

                     (2)

                        Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (JO L 338, 22.12.2005, p. 1).

                     (3)

                        Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și
                        Tariful Vamal Comun (JO L 256, 7.9.1987, p. 1).

                     (4)

                        Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

                     (5)

                        Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).